Ein stor delegasjon av ordførarar og samferdslepolitikarar møtte i går statssekretær Ellingsen og leiar for flyplasseksjonen i Samferdsledepartementet, Torbjørn Lothe, til fellesmøte på Sandane. Bakgrunnen for møtet er den usikre situasjonen for fleire kortbaneflyplassar på Vestlandet. I Luftfartsverket sin eigen rapport blir det konkludert med at fem kortbaneflyplassar er direkte samfunnsøkonomisk ulønsame. Ein av dei er Sandane Lufthamn. Så kjem ei liste på fem flyplassar som også blir sett på som samfunnsøkonomisk ulønsame, men med meir usikker margin. Til denne kategorien høyrer Ørsta/Volda Lufthamn og flyplassen i Førde. Dei resterande kortbaneflyplassane blir sett på som samfunnsøkonomisk lønsame.
Statssekretær Ellingsen sa følgjande til Sunnmørsposten i forkant av møtet:
- Samferdsledepartementet har ikkje noko ønskje om å leggje ned kortbaneflyplassar, men vi kan bli tvinga til det. Hovudutfordringane er tryggleik og økonomi. Det kjem nemleg nye internasjonale krav til tryggleik på flyplassane. Får ikkje Luftfartsverket tilført friske midlar, blir vi tvinga til nedleggingar. I første omgang er det tale om 250 millionar kroner, men på sikt kan det bli tale om mykje meir. Det heile er avhengig av dei komande tryggleikskrava. Luftfartsverket opererer med eit investeringsbehov på 1,5 milliardar på kortbanenettet. Ein utanlandsk rapport konkluderer med tidobbelt så store tal. Vi er i ein fase der mykje må avklarast.
- Dersom det ikkje blir tilført nye midlar i det heile, kor mange kortbaneflyplassar må då leggjast ned?
- Det er usikkert kor mange det vil dreie seg om, men noko nedleggingsras vil det på ingen måte vere snakk om.
- Kan det vere tale om så mange som 10 flyplassar?
- 10 flyplassar er eit altfor høgt tal. Vi skal byggje dette landet, ikkje rasere det.
- Kjem de til å følgje Luftfartsverket sine såkalla «dødslister» dersom flyplassar må leggjast ned?
- Det er ikkje utan vidare sikkert. Vi må sjå på den totale samfunnsutviklinga og på kor stor innverknad ei eventuell nedlegging vil få.
- Korleis ser du på framtida for Ørsta/Volda Lufthamn?
- Ørsta/Volda Lufthamn vil bli gjenstand for dei same vurderingane som dei øvrige kortbaneflyplassane. Meir kan eg ikkje seie om Ørsta/Volda Lufthamn no.
Ellingsen viser til at departementet er i full gang med å utarbeide ein proposisjon om saka som skal leggjast fram for Stortinget i april. Planen er at stortingspolitikarane skal avgjere kortbaneflyplassane sin lagnad før sommarferien.
Leiar Olav Bratland i samferdsleutvalet i Møre og Romsdal kom med ei varm støtteerklæring til Ørsta/Volda Lufthamn.
- Fylkestinget i Møre og Romsdal har gjort vedtak om at dei fire flyplassane i fylket skal oppretthaldast. Med Eiksundsambandet på plass 2007 og Kvivsvegen på eit seinare stadium vil Ørsta/Volda Lufthamn bli endå meir attraktiv. Det er ikkje mangel på risande som er problemet for flyplassen i Ørsta, men rutetilbodet, som ikkje er godt nok. I staden for å leggje ned Ørsta/Volda Lufthamn, bør rutetilbodet forbetrast. Nedlegging av Ørsta/Volda Lufthamn er å gå baklengs inn i framtida, sa Bratland.
Også den komande anbodsrunden på kortbanenettet vart diskutert under møtet på Sandane i går. Frist for å levere inn anbod er sett til 1. juni i år og det er knytt stor spaning til om Widerøes får mange konkurrentar. Den nye anbodsrunden gjeld frå 1. april 2003 og tre år framover. Det vart sett fram eit unisont krav om at dei fire flyplassane i Sogn og Fjordane og Ørsta/Volda Lufthamn blir samla i eitt konsesjonsområde.